Author: valera
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 16.1.2002
									 k číslu: 8057/2001
									 k bodu: 5

Stanovisko
k Správe o realizácii Telekomunikačnej  politiky SR na roky 2000 - 2002

I.

	Materiál predkladá minister dopravy, pôšt a telekomunikácií na základe uznesenia vlády č. 440/2000. Obsahuje návrh uznesenia, predkladaciu správu, správu o realizácii, vyhodnotenie pripomienkového konania a návrh komuniké.

	Správa priebežne hodnotí plnenie záverov Telekomunikačnej politiky SR na roky 2000 – 2002, ktorej cieľom je vytvoriť rovnaké transparentné podmienky pre rozvoj telekomunikačného trhu v SR a pre vstup do príslušných európskych a svetových štruktúr. 

	Predmetom hodnotenia sú úlohy v oblastiach rámcovaných deviatimi závermi (uvedené v prílohe č. 3) prijatými v telekomunikačnej politike na obdobie do konca roku 2002. Závery správy sú premietnuté do návrhu uznesenia vlády.

V prílohovej časti je formou vybraných ukazovateľov uvedený vývoj na telekomunikačnom trhu SR a  zoznam doteraz vydaných regulatórnych opatrení a všeobecných povolení platných pre telekomunikačný trh SR.

II.

	Podľa vyhodnotenia sa medzirezortného pripomienkového konania zúčastnili 4 ústredné orgány štátnej správy a 7 ďalších zainteresovaných inštitúcií prevažne formou komentárov. Zásadné pripomienky Protimonopolného úradu SR, týkajúce sa zriadenia Telekomunikačného úradu SR a vytvorenia jeho samostatnej rozpočtovej  kapitoly, boli do správy zapracované.

III.

	Správa s dostatočnou podrobnosťou konštatuje aktuálny stav plnenia záverov (úloh) prijatých v telekomunikačnej politike, bez komentára však ostáva splnenie  niektorých úloh (č. 4, 5, 7 a 8 podľa prílohy č. 3) so značným časovým posunom.

	Ako doteraz nevyriešenú správa prezentuje otázku oddelenia rozpočtovej kapitoly Telekomunikačného úradu SR od kapitoly MDPT SR (str. 2), čo by bolo vhodné posúdiť z hľadiska snahy vlády znížiť počet rozpočtových kapitol a požiadaviek EK.

	Porada ekonomických ministrov vlády SR 12.11.2001 predkladaný materiál vzala na vedomie a odporučila vláde správu schváliť.

	Sekcia hospodárskej politiky nemá k predloženej správe vecné pripomienky, preto odporúča prijať navrhované uznesenia vlády.

Bratislava 11.1.2002